“สุพัฒนพงษ์” สั่ง PTT ดึงต่างชาติร่วมทุน เน้นเจาะพื้นที่ EEC กระตุ้นศก.
"สุพัฒนพงษ์" สั่ง PTT ดึงต่างชาติร่วมทุน เจาะพื้นที่ EEC หวังกระตุ้นศก.
"สุพัฒนพงษ์" สั่ง PTT ดึงต่างชาติร่วมทุน เจาะพื้นที่ EEC หวังกระตุ้นศก.
25 ก.ย. 2563

นายสุพัฒนพงษ์ พันธ์มีเชาว์ รองนายกรัฐมนตรี และรมว.พลังงาน เปิดเผยว่า การตรวจเยี่ยมงานบริษัท ปตท. จำกัด (มหาชน) หรือ PTT ในวันนี้ ได้มอบหมายให้ปตท. ซึ่งเป็นรัฐวิสาหกิจและกำลังสำคัญของประเทศ ช่วยดึงนักลงทุนต่างชาติเข้ามาร่วมลงทุนในไทยในโครงการต่าง ๆ ของปตท.ที่มีอยู่แล้วและที่จะเกิดขึ้นในอนาคต โดยเฉพาะในพื้นที่พัฒนาเศรษฐกิจพิเศษภาคตะวันออก (EEC) ซึ่งเป็นฐานการผลิตของกลุ่มปตท.  คาดว่าจะช่วยกระตุ้นเศรษฐกิจของประเทศได้มาก โดยตามแผนการลงทุนของกลุ่มปตท.ในช่วง 5 ปี (ปี 63-67) จะใช้เงินลงทุนราว 9 แสนล้านบาท โดยเป็นการลงทุนในปีนี้ราว 2 แสนล้านบาท
ประกอบกับปัจจุบันมีนักลงทุนหลายรายที่สนใจพร้อมจะพิจารณาประเทศไทยเป็นฐานการผลิตหนึ่ง หลังจากที่นโยบายของผู้ประกอบการระดับโลกหลายรายได้ปรับเปลี่ยนการทำธุรกิจจากเดิมที่มีฐานการผลิตเดียวมาเป็นหลาย ๆ ฐานการผลิต ซึ่งไทยก็จะมีความพร้อมเรื่องนี้ โดยเฉพาะพื้นที่ EEC ที่มีสิ่งอำนวยความสะดวกรองรับอยู่แล้วก็เชื่อว่าจะเป็นที่น่าสนใจของนักลงทุน
“กลุ่มปตท.ยังเป็นกำลังสำคัญของไทยในการเดินหน้าฟื้นฟูเศรษฐกิจไทย ในระหว่างโควิดและหลังโควิด ธุรกิจใหม่ ๆ ของกลุ่มปตท.ก็มีอยู่แล้ว และเชื่อว่านักลงทุนที่สนใจจะลงทุนในไทยก็น่าจะเล็งเห็นถึงความพร้อมของปตท.ที่จะมาเชิญชวนเป็นพันธมิตร่วมกันได้ ท่านผู้ว่าก็เห็นด้วยที่จะให้ปตท.เริ่มปฏิบัติการเชิงรุกอันที่จะแสวงหาพันธมิตรที่จะมาลงทุนร่วมกับปตท.ในธุรกิจเป้าหมายต่าง ๆ ที่เกี่ยวข้องกับปตท.ที่เป็นอยู่ในปัจจุบันและอนาคต” นายสุพัฒนพงษ์ กล่าว
นอกจากนี้ ปตท.ยังให้ความร่วมมือในการช่วยกระตุ้นเศรษฐกิจในเรื่องของการจ้างงาน ซึ่งกลุ่มปตท.จะเข้าร่วมงาน JOB EXPO THAILAND 2020 ในระหว่างวันที่ 26-28 ก.ย.นี้  โดยกลุ่มปตท.จะมีตำแหน่งรองรับแรงงานทั้งใหม่และเก่านับหมื่นราย และเมื่อรับเข้ามาก็จะช่วยอบรมและนำเทคโนโลยีที่มีอยู่มาใช้ประกอบเพื่อให้ความรู้กับแรงงานดังกล่าวให้เข้าไปช่วยส่งเสริมในส่วนของสมาร์ทฟาร์มมิ่ง หรือการเกษตรอื่น ๆ รวมไปถึงการช่วยจัดทำด้านเอกสารเพื่อนำเสนอโครงการขอเม็ดเงินสนับสนุนทั้งจากในส่วนของกองทุนเพื่อส่งเสริมการอนุรักษ์พลังงาน หรือสถาบันการเงินอื่น ๆ ซึ่งก็จะเป็นการขยายองค์ความรู้เพื่อให้เกิดการต่อยอดและยั่งยืนต่อไป
นอกจากนี้รัฐบาลยังเตรียมที่จะออกมาตรการกระตุ้นเศรษฐกิจให้ครอบคลุมทุกส่วนซึ่งจะออกมาในช่วงเดือนต.ค.นี้  รวมถึงด้านพลังงานในส่วนของโครงการโรงไฟฟ้าชุมชนด้วย อย่างไรก็ตามเบื้องต้นยังต้องรอเรื่อง 4 แผนพลังงานหลักของประเทศผ่านการพิจารณาของคณะรัฐมนตรี (ครม.) ก่อน
สำหรับแผนพลังงานทั้ง 4 แผน ประกอบด้วย ร่างแผนพัฒนากำลังผลิตไฟฟ้าของประเทศไทย พ.ศ.2561-2580 ฉบับปรับปรุงครั้งที่ 1 (PDP 2018 Rev.1) ,ร่างแผนพัฒนาพลังงานทดแทนและพลังงานทางเลือกพ.ศ. 2561-2580 (AEDP 2018) ,ร่างแผนอนุรักษ์พลังงาน พ.ศ. 2561-2580 (EEP 2018) และร่างแผนบริหารจัดการก๊าซธรรมชาติ พ.ศ. 2561-2580 (Gas Plan 2018)
ส่วนกรณีที่มอบหมายให้คณะกรรมการกำกับกิจการพลังงาน (กกพ.) ไปทบทวนอัตราค่าบริการจัดหาและค้าส่งก๊าซธรรมชาติ (S) และทบทวนค่าบริการขนส่งก๊าซธรรมชาติทางท่อเพื่อให้ต้นทุนก๊าซฯอยู่ในระดับที่เหมาะสมนั้น ไม่ได้สั่งการว่าต้องปรับขึ้นหรือปรับลงแต่อย่างใด แต่เป็นการพิจารณาตามหน้าที่ของกกพ.ที่จะพิจารณาให้เกิดความเป็นธรรมโปร่งใส ที่ต้องทบทวนเรื่อย ๆ ให้สอดรับกับสถานการณ์
ส่วนนโยบายการขับเคลื่อนรถยนต์ไฟฟ้า (EV) นั้น เบื้องต้นเป็นเรื่องที่เกี่ยวข้องกับหลายกระทรวง รวมถึงกระทรวงพลังงานด้วย โดยในส่วนความเห็นของกระทรวงพลังงานนั้นยังต้องการคำตอบที่ชัดเจนว่าเป้าหมายการจะมีรถอีวีคิดเป็นสัดส่วน 25% ของรถยนต์ทั้งหมดในประเทศในช่วงปี 80 นั้น เหมาะสมที่จะทำให้ไทยเป็นศูนย์กลางของรถอีวีได้หรือไม่ หากคำตอบคือใช่ก็จะผลักดันให้เกิดขึ้นต่อไป